6. december 2017

Ref: MAL

Seniorøkonom, cand.polit.

Mikkel Alsø

Telefon +45 33 12 03 30

mal@ejendomsforeningen.dk

Skatteministeriet

Nicolai Eigtveds Gade 28

1402 København K

E-mail: juraogsamfundsoekonomi@skm.dk og sjo@skm.dk

**J.nr. 2017-7370 - Bemærkninger til høring over udkast til bekendtgørelse om indberetning efter ejendomsvurderingslovens § 54**

Skatteministeriet har den 16. november 2017 sendt udkast til bekendtgørelse om indberetning efter ejendomsvurderingslovens § 54 i høring. Ejendomsforeningen Danmark har gennemgået udkastet og har følgende bemærkninger.

Det er nødvendigt, at grundlaget for ejendomsvurderingen bliver forbedret. Det datamæssige grundlag, som bliver anvendt i vurderingsarbejdet skal være korrekt og tilstrækkeligt, og det bør endvidere undergå den fornødne opdatering.

Ejendomsforeningen Danmark ser positivt på, at de nye oplysninger baseres på en eksisterende digital indberetningsløsning, og hvor den relevante opdatering af eksisterende registre tilrettelægges således, at administrative omkostninger for ejendomsejere undgås.

Ejendomsforeningen Danmark understreger, at enhver indberetning af nye oplysninger i forbindelse med overdragelse eller opdaterede registreringer af indholdet af gældende servitutter vil være forbundet med administrative omkostninger. Relevansen af hvert enkelt element bør derfor nøje overvejes og sættes op imod de ressourcer, der anslås at blive anvendt både fra ejer og fra offentlig administration. Med en omfattende og væsentligt udvidet indberetningspligt vil der være risiko for, at byrden, der er forbundet med at indberette, bliver uforholdsmæssig stor. Det kan resultere i en diversitet i kvaliteten, og at det opdaterede grundlag ikke giver den ønskede værdi.

Med hensyn til bekendtgørelse om indberetning efter ejendomsvurderingslovens § 54 er det Ejendomsforeningen Danmarks opfattelse, at afvejningen mellem udbytte og administrative omkostninger er passende.

Venlig hilsen

Jannick Nytoft

Administrerende direktør